Geliefde onnie sterf saam met vier honde | Maroela Media
Marezanne Lingenfelder. Foto: Facebook.
'n 40-jarige Johannesburgse vrou het Saterdag saam met vier van haar geliefde honde in 'n trompop botsing gesterf. Die bestuurder van die ander voertuig was vermoedelik onder die invloed van alkohol.
Ruan Lingenfelder, Marezanne Lingenfelder se broer, het aan Maroela Media gesê Marezanne was Saterdag op pad van Bloubosrand in Johannesburg na die Midrand-omgewing waarheen sy sou verhuis.
"Die ongeluk was baie na aan die plek waar sy sou bly."
Ruan vertel dat die twee voertuie, sy in haar klein Mazda-motor en 'n man wat vermoedelik onder die invloed van alkohol was in 'n bakkie, trompop gebots het. Die man het glo in sy bakkie van die toneel gevlug.
Marezanne en vier van die vyf Australiese skaaphonde wat saam met haar in die motor was, is op slag dood.
Die vyfde hond, wat die ongeluk oorleef het, is volgens Ruan tans in die sorg van 'n kennis van die familie.
Marezanne het in Januarie vanjaar by die St. Teresa's School in Rosebank begin werk. Daar was sy 'n liggaamsopvoeding-onderwyser en was ook in beheer van hokkie, tennis en swem by dié skool.
"Hoewel Marezanne nog net van Januarie af by ons was, het sy reeds in ons harte ingekruip en ons het haar reeds as 'n vriend en geliefde kollega geag. Sy was baie geliefd onder die meisies [van die skool]," het Catherine Hamilton, hoof van die skool, in 'n verklaring gesê.
Berading is Maandag by die skool beskikbaar gestel.
Intussen het die Kingsmead College in Melrose in Johannesburg waar Marezanne vroeër by sportafrigting betrokke was, op Facebook gesê hul is verpletter deur die tragiese nuus.
"Marezanne was 'n sagte vrou en geliefd deur baie. Sy was 'n passievolle atletiek- en hokkieafrigter en het 'n verskil gemaak in baie meisies se lewens."
Die St. Teresa's School sal Vrydag om 11:00 'n gedenkdiens vir Marezanne hou in die Rooms-Katolieke kerk in Rosebank. Haar familie sal dié diens bywoon.
Volgens Ruan is Marezanne se pa vandag in Pretoria om haar liggaam uit te ken.
"Sy was baie liefdevol en het 'n baie groot hart gehad. Sy was lief vir mense en vir haar diere, daar was altyd plek vir nog enetjie," het Ruan gesê.
Dit is baie hartseer. Dit is die skuld van n wanfunksionele metropolisie en regsisteem. Ek het self gesien hoe n man uit sy groot bakkie weggehol het nadat hy n student raakgery het. Geen regsisteem is veronderstel om so n wegholler te laat wegkom nie, duidelik wou die persoon nie getoets word vir drank nie, daarom moet aangeneem word dat die persoon dronk was.
Hulle sal hom mos kan opspoor, sal hulle nie?
Wat 'n tragiese besigheid! En dit gebeur so vinnig!
Simpatie met die familie, sien alweer alcohol en nie sigarette nie wat die ongeluk veroorsaak het. Sluit hom toe vir moord en geen borgtog nie